निलमत पुराण में भी ऐसी ही एक कथा का उल्लेख है। कश्मीर के प्राचीन इतिहास और यहाँ के सौंदर्य का वर्णन कल्हण रचित राज तरंगिनी में बहुत सुन्दर ढंग से किया गया है। वैसे इतिहास के लम्बे कालखण्ड में यहाँ मौर्य, कुषाण, हूण, करकोटा, लोहरा, मुगल, अफगान, सिख और डोगरा राजाओं का राज रहा है। कश्मीर सदियों तक एशिया में संस्कृति एवं दर्शन शास्त्र का एक महत्वपूर्ण केन्द्र रहा और सूफी सन्तों का दर्शन यहाँ की सांस्कृतिक विरासत का महत्वपूर्ण हिस्सा रहा है।